Malé Morské oko

Malé Morské oko, v minulosti nazývané Malé Vihorlatské jazero, je hradené jazero vo Vihorlatských vrchoch. Vzniklo zosuvnými procesmi v prostredí sopečných hornín. Je v poradí druhým najzachovalejším a zároveň druhým najvyššie položeným jazerom vo Vihorlatských vrchoch. Jazero sa nachádza v nadmorskej výške 727 m n. m. západne od Morského oka v chránenej krajinnej oblasti Vihorlat. Zaberá plochu 0,33 ha a má kolísavý stav vodnej hladiny (hĺbka kolíše od 2,5 m–4 m). Pri stálom prítoku vody jazero nemá povrchový odtok. Aj napriek malej rozlohe jazera, tu našla vhodné životné podmienky veľká skupina živočíchov, vrátane veľkej skupiny chránených druhov, ako napr. rak riečny. Od roku 1993 je spolu s okolím prírodnou pamiatkou (pozri: PP Malé Morské oko), kde platí najvyšší 5. stupeň ochrany. Jazero patrí do územia Vihorlatský prales, skrátene aj Vihorlat, ktoré bolo v roku 2007 zapísané do zoznamu Svetového prírodného dedičstva UNESCO v kategórii Staré bukové lesy a bukové pralesy Karpát a iných regiónov Európy (angl. Primeval Beech Forests of the Carpathians and the Ancient Beech Forests of Germany). Dôvodom boli zachovalé bukové pralesy s vyše 240-ročnými exemplármi. Zároveň patrí do lokality Morské oko (SKUEV0209), ktorá je územím európskeho významu sústavy Natura 2000. Prístup po značke zo záchytného parkoviska Krivec (562 m n. m.) pod Morským okom k smerovníku Morské oko, kaštielik (618 m n. m.), odtiaľ po značke k jazeru, trvanie: ↑ 0:45 h, ↓ 0:45 h po značke z obce Remetské Hámre popri jazere Morské oko k smerovníku Morské oko, kaštielik (618 m n. m.), odtiaľ po značke k jazeru, trvanie: ↑ 3:00 h, ↓ 2:40 h po značke z obce Zemplínske Hámre cez sedlo Tri tably (825 m n. m.), odtiaľ po značke cez Jedlinku (846 m n. m.), odtiaľ po značke k jazeru, trvanie: ↑ 1:45 h, ↓ 1:25 h Galéria Kliknite na obrázok pre jeho zväčšenie. Referencie Pozri aj Malé Morské oko (prírodná pamiatka) Morské oko Kotlík Vihorlatské vrchy Vihorlatský prales Chránená krajinná oblasť Vihorlat Iné projekty Commons ponúka multimediálne súbory na tému Malé Morské oko Externé odkazy Poloha na turistickej mape Poloha na turistickej / cykloturistickej mape Turistická mapa Karpatská turistická cesta, časť 1 (Aurius, 2013) Archivované 2015-02-20 na Wayback Machine, časť 2 Archivované 2015-02-20 na Wayback Machine (v súborovom formáte PDF) Chránená krajinná oblasť Vihorlat